Lainsaadanto luonnos

Eeppinen lainsäädäntö luonnos by juppi-chan:3 :333 käytin tähän tunnin elämästäni wtf
En jaksanut tehdä varsinaista rikoslakia tai talouslakia nyt sori siit jne :D
==Esipuhe==
Tämän luonnoksen tarkoituksena on esittää Aurinkomaan tämänhetkisen, auttamattomasti vanhentuneen ja monimutkaisen, lainsäädännön korvaamista kattavalla mutta helppotajuisella sekä modernisoidulla versiolla. Jotain eeppisiä muutoksia lakiin on tehty myös juu ehkä bongaatte :D
==Lainsäädäntö==
====Johtolause====
Lainsäädäntö on Aurinkomaan yhteiskuntajärjestyksen perusta johon kaikki lainkäyttö ja viranomaisten toimet valtakunnassa pohjautuvat.
==Johdanto==
====Jäsentely====
Lainsäädäntö on jaettu johdantoon, viranomaislakiin, pakkokeinolakiin, tuomioistuinlakiin, rikoslakiin sekä talouslakiin. Lisäksi lainsäädäntöön kuuluu erillisiä kohtia koskien lainsäädännön muutoksia, poikkeuksia lainsäädännön soveltamiseen sekä siirtymäsäädöksiä. Kaikki lainsäädännön osat ovat tasavertaisia keskenään ellei lakitekstissä toisin määrätä.
====Asetukset====
Asetukset ovat Triumviraatin neuvoston tai muun laissa määritellyn viranomaisen säätämiä määräyksiä joilla täydennetään lakia. Ne ovat kuitenkin varsinaisille laeille alisteisia. Asetusten rikkomisesta voidaan rangaista varsinaisessa lainsäädännössä määrätyllä tavalla.
====Muut ohjaavat dokumentit====
Muilla dokumenteilla, kuten ohjekirjoilla, voidaan ohjata viranomaisten toimintaa. Nämä dokumentit eivät kuitenkaan ole itsessään laillisesti sitovia ja ne ovat aina alisteisia varsinaiselle lainsäädännölle.
==Viranomaislaki==
===Johdanto===
§1 Toimeenpanovallalla tarkoitetaan valtaa toteuttaa lainsäädäntöä. Toimeenpanovalta, kuten myös lainsäädäntö- ja tuomiovalta, kuuluvat viimesijaisesti Valtiaalle joka kuitenkin luovuttaa valtaansa lainsäädännössä säädetyin tavoin viranomaisille jotka lähes aina hoitavat vallankäytön Valtiaan puolesta.
§2 Viranomaisella tarkoitetaan laissa määriteltyä organisaatiota tai sen palveluksessa olevaa viranhaltijaa joka toteuttaa organisaation laissa määriteltyjä toimivaltuuksia. Valtakunnan viranomaiset sekä heidän käytössään olevat toimivaltuudet määritellään viranomaislaissa.
===Triumviraation neuvosto===
§1 Triumviraatin neuvosto  on valtakunnan ylin viranomainen. 
§2 Neuvoston jäseniä ovat automaattisesti virkansa puolesta jaarli, maaherra sekä käskynhaltija. Neuvostolla ei ole muita jäseniä.
§3 Neuvosto on toimivaltainen sen kaikkien jäsenten ollessa saapuvilla. Neuvosto on toimivaltainen kaksijäsenisenä mikäli yksi neuvoston viroista on täyttämättä, yksi jäsenistä luovuttaa paikallaolo-oikeutensa, jäsentä ei lukuisista yrityksistä huolimatta kohtuullisessa ajassa saada paikalle tai se on muutoin erityisen painavasta syystä välttämätöntä.
§4 Neuvoston puheenjohtajana toimii jaarli neuvoston kokoontuessa täysjäsenisenä ja maaherra neuvoston kokoontuessa kaksijäsenisenä.
§5 Puheenjohtaja kutsuu neuvoston koolle, johtaa puhetta neuvostossa, esittelee käsiteltävät asiat, vastaanottaa neuvostolle annettavat esitykset sekä tiedottaa neuvoston päätöksistä julkisuuteen.
§6 Neuvoston jäsenillä on oikeus tuoda käsittelyyn esityksiä kaikkiin neuvoston toimialaan liittyvistä asioista. Oikeuskanslerilla ja voudilla on oikeus tuoda neuvoston käsittelyyn esityksiä toimialaansa liittyvistä asioista.
§7 Neuvosto valvoo kaikkien muiden valtakunnan viranomaisten toimintaa ja voi ohjata niiden toimintaa antamalla asetuksia.
§8 Neuvosto nimittää virkaansa, sekä tarvittaessa irtisanoo virastaan, jaarlin, maaherran, käskynhaltijan, lääninherrat, oikeuskanslerin sekä voudin niillä perustein kuin viranomaislaissa säädetään.
§9 Neuvosto tekee muutoksia lainsäädäntöön siten kuten muualla lainsäädännössä säädetään.
§10 Neuvosto käyttää suoraa toimivaltaa erityisen tärkeissä asioissa joihin kenelläkään muulla valtakunnan viranomaisella ei ole suoraa toimivaltaa.
§11 Muita neuvostolla olevia tehtäviä voidaan säätää lainsäädännön muiden osien yhteydessä.
§12 Neuvoston päätös on lainvoimainen kun sen on allekirjoittanut vähintään kaksi sen jäsenistä.
===Merkittävät viranhaltijat===
====Jaarli====
§1 Jaarli on valtakunnan korkea viranomainen ja yksi Triumviraation kolmesta mahtavasta.
§2  Jaarli vastaa valtakunnan taloudesta, valvoo ja ohjaa talous- ja kulttuurilaitoksen toimintaa, avustaa ja neuvoo niitä viranomaisia jotka eivät suoraan kuulu kenenkään Triumviraatin jäsenen alaisuuteen, ohjaa pääkaupungin toimintaa muissa kuin maankäyttöön ja rakentamiseen liittyvissä asioissa sekä neuvoo ja tarjoaa myötätuntoisen korvan valtakunnan kansalaisille.
====Maaherra====
§1 Maaherra on valtakunnan korkea viranomainen ja yksi Triumviraation kolmesta mahtavasta.
§2  Maaherra vastaa valtakunnan maankäytöstä, johtaa rakennusviraston toimintaa, koordinoi valtakunnan rakennushankkeita sekä valvoo keskushallinnon edustajana pääkaupungin ulkopuolisia alueita.
====Käskynhaltija====
§1 Käskynhaltija on valtakunnan korkea viranomainen ja yksi Triumviraation kolmesta mahtavasta.
§2​ Käskynhaltija vastaa valtakunnan sisäisestä vakaudesta, valtiaan ja korkeiden aatelisten turvallisuudesta sekä tiedustelutyöstä. Näitä tehtäviään hän hoitaa Mustakaartin johtajan asemassa. Valtuuksista säädetään tarkemmin Mustakaartia koskevassa lainsäädännön osassa.​​​​​​ 
====Oikeuskansleri====
§1 Oikeuskansleri johtaa valtakunnan oikeuslaitoksen toimintaa ja vastaa rikos- ja tuomioistuinlain toteuttamisesta ja valvonnasta sekä tuomiovallan käyttämisestä siten kuten tuomioistuinlaissa säädetään.
§2​ Oikeuskansleri vastaa toiminnastaan suoraan Triumviraatin neuvostolle, mutta toimii läheisessä yhteistyössä käskynhaltijan kanssa.
§3 Oikeuskansleri nimittää, ja tarvittaessa erottaa virastaan, tarvittavat viranomaiset kuten vartijat ja päävartijat valvomaan lainsäädännön toteuttamista niillä perustein kuin viranomaislaissa säädetään.
====Vouti====
§1 Vouti johtaa valtakunnan talousvirastoa jaarlin ohjauksessa.
§2 Vouti nimittää, ja tarvittaessa erottaa virastaan, tarvittavat viranomaiset talousvirastoon.
====Valintamenettely====
§1 Valtakunnan viranomaiset valitaan meriittien, nuhteettomuuden sekä luotettavuuden perusteella, erityisesti painottaen saman alan aiempaa työkokemusta ja saavutuksia. Lisäksi aatelisarvo voi olla hakijalle etu tai pääsyvaatimus virkaan virasta riippuen.
§2 Korkein oikeus voi määrätä valinnan raukeavan mikäli virkaa täytettäessä selkeästi rikottiin viranomaislakia.
===Merkittävät virastot===
====Talousvirasto====
§1 Talousvirasto on voudin johtama ja jaarlin ohjaama valtakunnan virasto.
§2 Talousvirasto hoitaa valtakunnan pankkitoimintaa, myöntää määrärahoja muille valtakunnan virastoille, myöntää lainoja hyvämaineisille valtakunnan kansalaisille sekä valvoo talouslainsäädännön toteutumista.
§3 Talousvirastolla on oikeus tutkia ja nostaa syyte valtakunnan kansalaista tai yritystä vastaan mikäli se havaitsee talouslainsäädäntöä rikkovaa toimintaa valvontatehtävissään sekä käyttää talousvirastolle kuuluvia pakkokeinoja tutkinnoissaan.
====Oikeuslaitos====
§1 Oikeuslaitos on oikeuskanslerin johtama valtakunnan virasto joka vastaa suoraan Triumviraatin neuvostolle.
§2 Oikeuslaitos suorittaa valtakunnan rikoslain ja muiden rangaistusmääräyksiä sisältävien lakien valvontaa ja toimeenpanoa ellei laissa erikseen toisin säädetä.
§3 Oikeuslaitos tutkii epäillyt rikosoikeudelliset lainrikkomukset ja nostaa syytteen tuomioistuinlaissa säädetyllä tavalla mikäli tutkinnan päätteeksi on syyttä epäillä rikoksen tapahtuneen. Oikeuslaitoksen on suoritettava tutkinnat mahdollisimman ripeästi.
§4 Oikeuslaitos tutkii epäiltyjen syyllisyyden tuomioistuinkäsittelyssä tuomioistuinlain mukaisella tavalla, ja vastaa tuomittujen rikollisten rangaistusten täytäntöönpanosta pakkokeinolain mukaisella tavalla.
====Mustakaarti====
§1 Mustakaarti on käskynhaltijan johtama valtakunnan virasto.
§2 Mustakaarti suorittaa tiedustelutoimintaa Triumviraatin neuvostolle, vastaa valtakunnan ylimpien viranhaltijoiden turvallisuudesta sekä harhaopin torjunnasta.
§3 Mustakaartilla on tutkintaoikeus harhaoppi tapauksissa sekä erityisen vakavissa valtioon kohdistuvissa rikoksissa. Tutkinnan valmistuttua tapaukset käsitellään normaalisti oikeudessa, mutta tuomioistuin voi hakemuksesta määrätä käsittelyn salaiseksi.
§4 Mustakaarti voi harkinnanvaraisesti avustaa oikeuslaitosta sen lakisääteisissä tehtävissä oikeuskanslerin hyväksynnällä.
====Rakennusvirasto====
§1 Rakennusvirasto on maaherran johtama valtakunnan virasto.
§2 Rakennusvirasto valvoo valtakunnan rakennusmääräysten toteutumista ja käyttää pakkokeinolain mukaisia pakkokeinoja niiden toimeenpanemiseksi. Lisäksi rakennusvirasto koordinoi ja toteuttaa valtakunnan rakennushankkeita ja vastaa yleisesti valtakunnan maankäytöstä.
§3 Rakennusvirasto voi maaherran asetuksella määrätä rakennusmääräyksiä noudatettavaksi koko valtakunnan alueella, tai osassa sitä.
====Tutkintaoikeus====
§1 Talousvirastolle, Oikeuslaitokselle sekä Mustakaartille on jokaiselle säädetty eri laajuisia tutkintaoikeuksia rikosjutuissa. Mikäli kuitenkin useampi virasto perustelluin syin vaatii saman jutun tutkintaoikeutta ratkaisee korkein oikeus tutkintaviranoimaisen summaarisessa käsittelyssä.
==Pakkokeinolaki==
====Oikeuslaitoksen pakkokeinot====
§1 Oikeuslaitos voi käyttää rikostutkinnan apuna tai yleisen järjestyksen turvaamiseksi pakkokeinoja. Pakkokeinoihin kuuluu, muttei rajoitu, pidätys, ruumiintarkastus, takavarikko, kotietsintä, käsky sekä voimankäyttö. Lisäksi oikeuslaitoksen viranomaiset voivat pyytää tuomioistuinta määräämään pakkokeinoja joihin lukeutuvat vankeus, takuut sekä puheoikeuden riistäminen. Pakkokeinoja on käytettävä mahdollisimman säästäväisesti ja niiden käytöstä on kyettävä raportoimaan tuomioistuimelle tai Triumviraatin neuvostolle käskettäessä.
§2 Pidätys tarkoittaa henkilön liikkumisvapauden riistämistä vartioston toimesta tutkinnan turvaamiseksi. Vartija voi pidättää henkilön korkeintaan vuorokaudeksi ja vartijoiden esimies korkeintaan kolmeksi vuorokaudeksi. Pidätetylle tulee kertoa pidätyksen syy, ellei ole erityisen painavaa syytä toimia toisin. Pidätystä voidaan hätätapauksessa jatkaa kunnes tuomioistuin kykenee käsittelemään vartioston esittämän vangitsemisvaatimuksen.
§3 Vangitseminen tarkoittaa henkilön liikkumisvapauden riistämistä tuomioistuimen määräyksestä tutkinnan turvaamiseksi. Tuomioistuin voi vartioston hakemuksesta määrätä henkilön vangittavaksi tuomioistuinlain mukaisessa summaarisessa menettelyssä korkeintaan viikoksi kerrallaan. Vangitseminen on viimesijainen pakkokeino, ja muita pakkokeinoja tulee harkita ennen vangitsemisen määräämistä. Ensimmäisestä vangitsemiskäsittelystä on valituskielto. Vangitsemisen kynnys nousee pidätysajan kasvaessa, ja epäillylle on varattava oikeus antaa kirjallinen vastine tuomioistuimelle toisesta käsittelystä eteenpäin.
§4 Sekä vangitun että pidätetyn henkilön kohtelusta ja oikeuksista säädetään erillisessä asetuksessa. Asetuksen rikkomisesta voidaan tuomita rikoslain virkavirhe nimikkeen mukaisesti.
§5 Takuun määrääminen tarkoittaa rahallisen summan tai muun hyödykkeen asettamista tuomioistuimen takavarikkoon tutkinnan ajaksi. Takuu menetetään valtiolle mikäli epäilty ilman hyväksyttävää syytä ei saavu oikeuslaitoksen määräämiin tilaisuuksiin, tai jos epäilty syyllistyy rikokseen ollessaan vapaalla takuuta vastaan.
§6 Kotietsinnällä tarkoitetaan yksityiseen tai julkiseen rakennukseen tai muuhun kiinteään omaisuuteen kohdistuvaa tutkintaa. Luvan kotietsintään määrää tuomioistuin summaarisessa menettelyssä.
§7 Määräyksellä tarkoitetaan oikeuslaitoksen viranomaisten antamaa suullista tai kirjallista käskyä henkilöille tai yrityksille. Käsky voi olla esimerkiksi poistumiskäsky tai määräys olla kuljettamatta alueella tiettyjä esineitä tapahtuman takia. Käskyt on kyettävä perustelemaan lainsäädännöllä tai yleisen järjestyksen ylläpidolla.
§8 Puheoikeuden menettäminen tarkoittaa henkilön huputtamista teloitushupulla niin ettei hän voi puhua. Vartija voi huputtaa epäillyn jatkuvan törkeän häiriköinnin takia (HUOM vittuilu tai valittaminen ei ole häiriköintiä, sisällötön spam on). Tuomioistuin voi summaarisessa käsittelyssä määrätä henkilön menettämään puheoikeutensa korkeintaa kolmeksi vuorokaudeksi kerrallaan mikäli se on ehdottoman välttämätöntä tutkinna turvaamiseksi.
§9 Voimankäytöllä tarkoitetaan fyysisen voiman käyttämistä oikeuslaitoksen viranomaisten toimesta rikoksen estämiseksi tai pakkokeinon toimeenpanemiseksi. Voimankäyttö edellyttää sen kohteelta niskurointia, tai vahvaa epäilystä niskuroinnista. Voimankäytön on oltava oikeasuhtaista tilanteeseen nähden, ja voimankäytön kohteelle on pyrittävä tarjoamaan tilaisuus totella ennen niiden käyttöä.
§10 Takavarikolla tarkoitetaan henkilön omaisuuden asettamista oikeuslaitoksen hallintaan tutkinnallisista syistä. Vartija voi takavarikoida ruumiintarkastuksessa löydetyt esineet pidätyksen tai vankeuden ajaksi, ja vartijoiden esimies kotietsinnässä löytyneet tutkintaan liittyvät esineet. Takavarikoidut tavarat on voitava palauttaa tutkinnan päätteeksi.
====Talousviraston pakkokeinot====
§1 Talousvirasto voi käyttää itsenäisesti pakkokeinoja tutkiessaan toimivaltaansa kuuluvia talouslain rikkomuksia.
§2 Talousviraston pakkokeinoihin kuuluu rikoksesta epäillyn tilien jäädytys, määräys lopettaa liiketoiminta tutkinnan ajaksi sekä määräys saada tarvittavia dokumentteja nähtäväksi tutkintaa varten.
§3 Mikäli talousvirasto tarvitsee muita pakkokeinoja tutkintansa suorittamiseen on sen pyydettävä virka-apua oikeuslaitokselta.
====Mustakaartin pakkokeinot====
§1 Mustakaarti voi käyttää itsenäisesti pakkokeinoja suorittaessaan tiedustelutoimintaa tai sen toimivaltuuksiin kuuluvien rikosten tutkintaa.
§2 Mustakaarti voi käyttää kaikkia niitä pakkokeinoja kuin muutkin tutkintaviranomaiset, mutta ilman aikarajoja tai tuomioistuimen hyväksyntää.
§3 Pakkokeinojen kohteelle on kuitenkin viikon välein varattava oikeus tehdä kirjallinen hakemus korkeimmalle oikeudelle vaatien pakkokeinojen purkua. Jos korkein oikeus päättää ottaa hakemuksen käsittelyyn, tutkitaan pakkokeinot salaisessa summaarisessa käsittelyssä ja mikäli pakkokeino on selvästi perusteeton tai ylimitoitettu voidaan se määrätä raukeamaan.
====Rakennusviraston pakkokeinot====
§1 Rakennusvirasto voi määrätä rakennusmääräyksiä rikkovan rakennuksen purettavaksi tai korjattavaksi rakennusmääräysten mukaiseksi.
§2 Rakennusviraston käyttämistä pakkokeinoista voi valittaa tuomioistuimeen. Tuomioistuin päättää ottaako se tapauksen käsittelyyn.
==Tuomioistuinlaki==
====Alioikeus====
§1 Alioikeus on valtakunnan pääkaupungissa toimiva oikeuskanslerin johtama tuomioistuin. Se on lähes kaikkien oikeusjuttujen ensisijainen käsittelypaikka.
§2 Alioikeutta johtaa oikeuskansleri tai oikeuskanslerin tehtävään asettama tuomari.
§3 Tapaukset ratkaistaan alioikeudessa ensisijaisesti suullisessa käsittelyssä jossa osapuolia, heidän edustajiansa sekä osapuolten kutsumia todistajia kuullaan. Alioikeuden tuomari ratkaisee tapauksen lainsäädännön mukaisesti suullisen todistelun sekä ennen oikeudenkäyntiä toimitettujen kirjallisten lausuntojen pohjalta.
§4 Tapaukset voidaan ratkaista summaarisessa eli kirjallisessa menettelyssä osapuolten kirjallisten lausuntojen pohjalta ilman läsnäoloa mikäli molemmat osapuolet suostuvat järjestelyyn tai mikäli laissa erikseen niin määrätään. Laissa määrätystä summaarisesta käsittelystä voidaan tuomarin päätöksellä poiketa ja järjestää suullinen käsittely mikäli tapauksen luonne puoltaa sitä.
§5 Alioikeuden päätöksistä voi valittaa korkeimpaan oikeuteen ellei laissa erikseen säädetä asiasta valituskieltoa.
====Korkein oikeus====
§1 Korkein oikeus on valtakunnan pääkaupungissa toimiva tuomioistuin. Se toimii valitustuomioistuimena tavanomaisissa oikeusjutuissa sekä ensisijaisena tuomioistuimena tietyissä laissa säädetyissä oikeusjutuissa.
§2 Korkeimmassa oikeudessa on 5 jäsentä jotka nimitetään virkaan kahden kuukauden toimikausiksi. Lisäksi jokainen jäsen nimittää itselleen henkilökohtaisen varajäsenen toimimaan hänen sijastaan mikäli jäsen ei kykene saapumaan istuntoon. Jäsen tai varajäsen ei voi olla viranomaislaissa tarkoitettu korkea viranhaltija.
§3 Ehdolle korkeimpaan oikeuteen voi asettua kuka tahansa hyvämaineinen valtakunnan kansalainen. Triumviraatti valitsee sen jäsenet viranomaislaissa säädetyin perustein, kuitenkin painottaen erityisesti kokemusta tuomarin tai oikeuskanslerin virasta.
§4 Korkein oikeus voi hakemuksesta päättää ottaa alioikeuden päätöksen tarkasteluun. Tapaukset ratkaistaan kirjallisesti alioikeuden pöytäkirjan, valitushakemuksen ja vastapuolen kirjallisen lausunnon perusteella. Korkein oikeus ei vastaanota käsittelyssään uutta todistusaineistoa, vaan tutkii ainoastaan alioikeuden päätöksen lainmukaisuutta.
§5 Mikäli uuden todistusaineiston huomioon ottamiselle on selkeä tarve, voi korkein oikeus palauttaa rikosjutun takaisin alioikeuteen uutta suullista käsittelyä varten.
huutist en kyl jaksa nyt tän enempää